รัฐบาลมอบโล่ประกาศเกียรติคุณแก่หน่วยงานที่มีศูนย์ข้อมูลข่าวสารของราชการโดดเด่น 9 แห่ง เพื่อเป็นต้นแบบ
รัฐบาลมอบโล่ประกาศเกียรติคุณแก่หน่วยงานที่มีศูนย์ข้อมูลข่าวสารของราชการโดดเด่น 9 แห่ง เพื่อเป็นต้นแบบนายวิษณุ เครืองาม รองนายกรัฐมนตรี เปิดงานสัมมนาทางวิชาการประจำปีของการประกาศใช้พระราชบัญญัติข้อมูลข่าวสารของราชการ พ.ศ.2540 ปี 2561-2562 ภายใต้ชื่องาน “การเปิดเผยข้อมูลข่าวสารยุคดิจิทัลกับความโปร่งใสในการบริหารงานภาครัฐ” พร้อมปาฐกถาพิเศษ และมอบโล่ประกาศเกียรติคุณแก่หน่วยงานที่มีศูนย์ข้อมูลข่าวสารของราชการโดดเด่น จำนวน 9 หน่วยงาน จากหน่วยงานที่สมัครคัดเลือก 157 หน่วยงาน ประกอบด้วย สำนักงานปลัดกระทรวงพาณิชย์ กรมการค้าต่างประเทศ กรมอนามัย กรมควบคุมโรค สำนักงานคลังจังหวัดนนทบุรี สำนักงานเขตราษฎร์บูรณะ องค์การบริหารส่วนจังหวัดนครนายก การรถไฟฟ้าขนส่งมวลชนแห่งประเทศไทย และการประปานครหลวงรองนายกรัฐมนตรี กล่าวว่า การบริหารงานราชการแผ่นดินตามหลักธรรมาภิบาล มี 6 ข้อ คือต้องปฏิบัติตามกฎหมาย เปิดเผย โปร่งใส ให้ประชาชนมีส่วนร่วม มีความรับผิดชอบ มีคุณธรรม ซื่อสัตย์สุจริต และต้องคุ้มทุนคุ้มค่าคุ้มเวลา ซึ่งพระราชบัญญัติข้อมูลข่าวสารของราชการ บัญญัติขึ้นมาเพื่อตอบโจทย์การสร้างความโปร่งใสในภาครัฐ โดยเน้นการเปิดเผยข้อมูลให้ประชาชนรับทราบ สาระสำคัญที่สุด คือ มาตรา 7 มาตรา 9 และมาตรา 11 โดยกำหนดให้ส่วนราชการต้องส่งข้อมูลที่เกี่ยวข้องกับประชาชนไปประกาศในราชกิจจานุเบกษา รวมถึงให้เปิดเผยข้อมูลแก่ประชาชนที่ร้องขอ โดยยึดหลักว่าการเปิดเผยเป็นหลัก การปกปิดเป็นข้อยกเว้นขณะที่นายเทวัญ ลิปตพัลลภ รัฐมนตรีประจำสำนักนายกรัฐมนตรี ในฐานะประธานกรรมการข้อมูลข่าวสารของราชการ กล่าวด้วยว่า พระราชบัญญัติข้อมูลข่าวสารของราชการ ยังกำหนดสิทธิให้ประชาชนร้องเรียนได้กรณีที่หน่วยงานภาครัฐไม่เปิดเผยข้อมูลตามกฎหมายแก่ประชาชน โดยปีงบประมาณ พ.ศ.2561 มีเรื่องร้องเรียน 803 เรื่อง ส่วนทิศทางการสร้างความโปร่งใสของภาครัฐในปีนี้ มีการนำระบบดิจิทัลไปใช้ในการบริหารราชการแผ่นดินเพื่อให้เกิดประสิทธิภาพ